पाकिस्तानी प्रधानमंत्री के सलाहकार के दावे को भारत ने बताया बकवास
भारत ने पाकिस्तान के प्रधानमंत्री इमरान खान के राष्ट्रीय सुरक्षा सलाहकार के उस दावे का खंडन किया जिसमें भारत ने बातचीत की इच्छा के साथ संदेश भेजा था।
नई दिल्ली: भारत ने पाकिस्तान के प्रधानमंत्री इमरान खान के राष्ट्रीय सुरक्षा सलाहकार के उस दावे का खंडन किया जिसमें भारत ने बातचीत की इच्छा के साथ संदेश भेजा था। विदेश मंत्रालय के प्रवक्ता अनुराग श्रीवास्तव ने इसे पाकिस्तानी की मौजूदा सरकार की घरेलू नाकामियों से ध्यान हटाने की कोशिश करार दिया है। वह पाकिस्तानी पीएम के सलाहकार मोइद यूसुफ के दावे को लेकर मीडिया के सवालों का जवाब दे रहे थे। बता दें कि मोइद यूसुफ ने एक भारतीय न्यूज वेबसाइट को दिए इंटरव्यू में दावा किया था कि भारत ने बातचीत की इच्छा जताते हुए पाकिस्तान को संदेश भेजे हैं। इंटरव्यू में यूसुफ ने कश्मीर समेत तमाम मसलों पर टिप्पणियां कीं।अनुराग श्रीवास्तव ने कहा, 'जहां तक उस कथित संदेश की बात है तो मुझे यह स्पष्ट करने दीजिए कि हमारी तरफ से इस तरह का कोई भी संदेश नहीं भेजा गया है।' उन्होंने कहा, 'हमने पाकिस्तान के एक सीनियर अधिकारी का एक भारतीय मीडिया आउटलेट को दिए इंटरव्यू से जुड़े रिपोर्ट्स को देखा है। उन्होंने भारत के आंतरिक मसलों पर टिप्पणियां की हैं।' उन्होंने आगे कहा, 'हमेशा की तरह यह पाकिस्तान की सरकार की घरेलू नाकामियों से ध्यान भटकाने और रोजमर्रा के आधार पर भारत को हेडलाइंस में घसीटकर वहां की जनता को गुमराह करने की कोशिश है।'उन्होंने पाकिस्तानी पीएम के सलाहकार मोइद यूसुफ को नसीहत दी कि वह सिर्फ अपनी सरकार को सलाह देने तक सीमित रहें और भारत की घरेलू नीतियों पर टिप्पणियां न करें।